Quandiu omnipotens Deus, ut supra. Ego Ricuinus dono Deo et sanctis apostolis ejus Petro et Paulo et ad locum Cluniacum, cui preest domnus Odilo abbas, aliquid de mea hereditate quæ sita est in comitatu Santensi, in villa Dombasila alodum quem adquisivi de Ebrardo; in loco qui vocatur Rainangis, totum quantum visus sum habere, ecclesiam de Gingivilla, et quartam partem æcclesiæ de Dombasila; et in villa que nuncupatur Nunvilla alodum qui fuit Sarailonis, et illum quem emi ab uxore Arnulfi in ipsa villa; in Legisvilla unam sortem de alodo inter pratos ac terras, et excolentes illam terram habeant usum in silva de Petraficta absque servitio; in loco qui vocatur Siblanas, dimidium alodum quem adquesivi a Manelio et medietatem de alodo Siblanas; et dimidium alodum de Monte Malveo; in Vivariis quartam partem de uno manso in pratis et terris, pro remedio animarum omnium fidelium.